Dezvoltarea parodontitei este evaluată în funcție de gradul de mobilitate a dintelui. Există o mobilitate naturală a unui dinte, necesară pentru absorbția șocurilor mecanice apărute în masticație, însă există și o mobilitate patologică, iar aceasta din urmă face referire la parodontoza. Mobilitatea patologică are diverse grade: gradul I, II, III și IV. În ultimele două grade, dinții sunt extrem de dificil, respectiv imposibil de salvat – pierderea ireversibilă a dinților este ce se întâmplă atunci când nu tratăm această afecțiune orală la timp. De asemenea, lipsa unui tratament corect, prescris la timp, poate să ducă și la o serie de complicații și riscuri: Consecințele și complicațiile parodontozei includ abcesele dureroase, mișcarea sau pierderea dinților, riscul de probleme în sarcină (preeclampsie, greutate mică a nou-născutului), probleme cu mestecatul alimentelor, probleme de vorbire, probleme estetice, respirație neplăcută (halitoză), efecte negative asupra stării generale de sănătate (risc crescut de infarct, boli respiratorii și diabet).